REGOLAMENT TAL-KUMMISSJONI (KE) Nru 1512/2005
tal-15 ta’ Settembru 2005
li jemenda r-Regolament (KE) Nru 753/2002 li jistabbilixxi ċerti regoli sabiex jiġi applikat ir-Regolament tal-Kunsill (KE) Nru 1493/1999 rigward id-deskrizzjoni, id-denominazzjoni ta’ l-origini, il-preżentazzjoni u l-protezzjoni ta’ ċerti prodotti fis-settur ta' l-inbid
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilxxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’ l-inbid (1), u partikolarment l-Artikolu 53 tiegħu,
Billi:
(1)
Ir-Regolament tal-Kummissjoni (KE) Nru 753/2002 (2) jeħtieġ jiġi adattat sabiex jitqiesu d-diversi bidliet tekniċi li jista’ jkollhom impatt fuq in-negozju, bħalma hija l-lista tal-varjetajiet ta’ l-inbejjed u s-sinonimi tagħhom, li jinkludu l-indikazzjoni ġeografika, kif ukoll il-lista tat-termini tradizzjonali. Għandhom jiġu kkunsidrati wkoll l-adeżjonijiet fil-WTO.
(2)
It-tolleranzi li jikkonċernaw l-analiżi tal-qawwa alkoħolika attwali għandhom jitwettqu sabiex tiġi kkunsidrata l-ispeċifiċità ta’ ċerti inbejjed. Sabiex tkun eżatta, il-lista ta’ l-inbejjed ikkonċernati għandha tkun aktar preċiża.
(3)
Id-dispożizzjoni li tirrigwarda l-komunikazzjoni mill-Istati Membri dwar il-miżuri msemmija fl-Artikolu 19(3) tar-Regolament (KE) Nru 753/2002 hija skaduta. Għal finijiet ta’ ċarezza, din għandha titneħħa.
(4)
Fil-każ ta’ prattika tradizzjonali rregolata minn dispożizzjonijiet speċjali ta’ l-Istat Membru produttur, dak l-Istat Membru jista’, b’deroga mir-regola normali, permezz ta’ awtorizzazzjoni immedjata u soġġett għall-kontrolli adattati, jippermetti li inbid ta’ kwalità psr jinkiseb billi, mal-prodott bażiku li minnu jsir l-inbid, jiżdied prodott wieħed jew aktar mis-settur ta’ l-inbid li ma joriġinax mir-reġjun speċifikat li jkollu l-isem ta’ l-inbid ta’ dan. Sabiex jiġi żgurat li l-operaturi ekonomiċi u l-awtoritajiet kompetenti ma jiġux preġudikati għaliex skadiet din id-deroga prevista fl-Artikolu 31(3) tar-Regolament (KE) Nru 753/2002, għandha tingħata estensjoni ġdida.
(5)
Ir-Regolament (KE) Nru 753/2002 għandu, għalhekk, jiġi emendat kif xieraq.
(6)
Il-miżuri previsti f’dan ir-Regolament huma b’mod konformi ma’ l-opinjoni tal-Kumitat tat-Tmexxija għall-Inbejjed,
ADOTTAT DAN IR-REGOLAMENT:
Artikolu 1
Ir-Regolament (KE) Nru 753/2002 qed jiġi emendat kif ġej:
(1)
Fl-Artikolu 3, l-ewwel subparagrafu tal-paragrafu 2 qed jiġi mibdul b’dan li ġej:
“Il-qawwa alkoħolika attwali skond il-volum imsemmija fit-tielet inċiż ta’ l-Anness VII(A)(1) u l-Anness VIII(B)(1)(d) tar-Regolament (KE) Nru 1493/1999 għandha tiġi indikata f’unitajiet perċentwali jew nofs unitajiet. Mingħajr preġudizzju għat-tolleranzi stabbiliti għall-metodu ta’ l-analiżi ta’ referenza użat, il-qawwa indikata m’għandhiex tvarja b’iktar minn 0,5 % vol minn dik stabbilita bl-analiżi. Madankollu, il-qawwa alkoħolika ta’ l-inbejjed bl-indikazzjoni tas-sena tal-qtigħ u l-għasir ta’ l-għeneb maħżun fil-fliexken għal aktar minn tliet snin, inbejjed frizzanti, inbejjed frizzanti bl-arja, inbejjed semi-frizzanti, inbejjed semi-frizzanti bl-arja, inbejjed likoruż u inbejjed bl-għeneb misjur sew, mingħajr preġudizzju għat-tolleranzi stabbiliti għall-metodu ta’ l-analiżi ta’ referenza li jiġi użat, m’għandhiex tvarja b'minn 0,8 % vol minn dik li tirriżulta mill-analiżi. Il-figura għandha tkun segwita minn ‘% vol’ u tista' tkun preċeduta bil-kelmiet ‘qawwa alkoħolika attwali’, ‘alkoħol attwali’ jew ‘alk’.”
(2)
Fl-Artikolu 19, il-paragrafu 3 qed jiġi mħassar;
(3)
Fl-Artikolu 28, it-tielet inċiż qed jinbidel b’dan li ġej:
“-
‘indicazione geografica tipica’ jew ‘IGT’ fil-każ ta’ inbejjed li joriġinaw mill-Italja,”
(4)
L-Artikolu 31(3) qed jiġi emendat kif ġej:
(a)
fil-punt (b) tat-tieni subparagrafu, id-dati “31 ta’ Awwissu 2005” qed jinbidlu bid-dati “31 ta’ Awwissu 2007”;
(b)
fit-tielet subparagrafu, id-data “31 ta’ Awwissu 2005” qed tinbidel bid-data “31 ta’ Awwissu 2007”;
(5)
L-Annessi II u III qed jinbidlu bit-test fl-Anness I għal dan ir-Regolament;
(6)
L-Anness V qed jinbidel bit-test fl-Anness II għal dan ir-Regolament.
Artikolu 2
Dan ir-Regolament għandu jidħol fi-seħħ fis-seba’ jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan għandu japplika mill-1 ta’ Settembru 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 15 ta’ Settembru 2005.